Ciolacu: Vom continua mecanismul de plafonare a preţurilor la energie şi gaze cel puţin până în primăvara 2025
Guvernul va menţine mecanismul de plafonare a preţurilor la energie şi gaze cel puţin până în primăvara anului 2025, a declarat prim-ministrul Marcel Ciolacu.
'Am văzut zilele acestea o intensă dezbatere europeană despre ce se va întâmpla cu gazele iarna viitoare. Vreau să fiu foarte clar: noi vom continua mecanismul de plafonare a preţurilor la energie şi gaze cel puţin până în primăvara lui 2025. Vom veni cu un reglaj la acest mecanism în perioada următoare, dar vreau ca atât populaţia, cât şi companiile să aibă această garanţie foarte clară că vor fi protejaţi', a afirmat Marcel Ciolacu, joi, în şedinţa de Guvern.
Premierul a adăugat că în şedinţa Executivului vor fi alocate noi sume către furnizorii de energie pentru compensarea măsurii plafonării.
'De altfel, azi alocăm 500 de milioane ca să compensăm costurile plafonării pentru clienţii casnici', a precizat Ciolacu.
(AGERPRES/FOTO radioiasi.ro)